Marja Bål Nango

Marja Bål Nango (født 1988 i Oslo) er en norsk-samisk filmskaper. Hun er opprinnelig fra Galgo (Skibotn) i Troms. Hennes nordsamiske bakgrunn har blitt gjenspeilet i kortfilmene hun har regissert på grunnlag av egne manus.

Hun er utdannet ved Nordland kunst- og filmfagskole. Mens hun studerte der, regisserte hun kortfilmen De abstrakte, som i 2011 ble vist på Cinemateket i Oslo. Året etter ble den vist på Kortfilmfestivalen i Grimstad, og senere også på Tromsø International Film Festival (TIFF).

I 2012 ble hun uteksaminert fra Nordland kunst- og filmfagskole. Eksamensarbeidet var kortfilmen Før hun kom, etter han dro. Også her var hun manusforfatter og regissør foruten å ta ansvaret for en rekke andre deler av produksjonsarbeidet. Denne filmen mottok hun en pris for på festivalen ImagiNATIVE i Toronto i 2013.

Kortfilmen Juletrollet hadde også premiere i 2012. Nango skrev manuset til filmen og regisserte den, og var også delaktig i det meste av etterarbeidet. Filmen handler om lille Inger Marja, som ønsker seg det perfekte juletreet. Hennes mor har ikke råd til å kjøpe juletre, og Inger Marja drømmer om at Juletrollet skal hjelpe dem. Marja Bål Nango fikk treårig arbeidsstipend fra Samisk kunstnerråd i Karasjok i 2012.

Kortdokumentaren Halvt ditt og halvt datt handlet om å være flerkulturell, og inneholdt intervjuer med syv ungdommer med bakgrunn i flere kulturer. Også denne filmen ble vist på den internasjonale filmfestivalen i Tromsø.

I 2015 var Nangos Hilbes Biigá eller O.M.G. – Oh máigon girl én av åtte samiske kortfilmer som ble vist om åpningsfilmer på Tromsø International Film Festival. Denne filmen vant hun debutantprisen Skårungen for på festivalen. Skårungen deles ut av Nordnorsk filmsenter til filmregissører som for første gang har mottatt støtte fra Nordnorsk filmsenter til filmprosjektet sitt. Hilbes Biigá dreier seg om ungdom og seksuell debut, og Skårunge-juryen begrunnet kåringen slik:««Årets Skårunge har klart å skape et modig og direkte portrett av vennskap og sjalusi. En film som tar opp store og komplekse tema, og viser indre følelser i tilsynelatende små øyeblikk i livet. Årets vinner får også uerfarne skuespillere til å gi energiske opptredener og liv til karakterene.»».I 2018 var hun en av tolv kvinnelige filmskapere som ble plukket ut til å delta i Utviklingsprogram for kvinnelige filmskapere (UP), med oppstart høsten 2018. Programmet ble etablert av Norsk filminstitutt og Talent Norge i fellesskap for å jevne ut den skjeve kjønnsbalansen innen norsk film ved å styrke talentfulle unge kvinners muligheter til å nå videre i filmbransjen. UP har også som mål at minst 80 prosent av deltagerne skal være i gang med å skape film innen tre år etter at de har deltatt i programmet.

Da hun startet deltagelsen i UP var hun i gang med etterarbeidet på kortfilmen Njuokčamat (norsk: Tungene), og med manusutvikling til sin første spillefilm med arbeidstittel Guođoheaddji. Medforfatter på spillefilmprosjektet er Smávut Ingir Bål Nango. Tungene handler om en voldtekt, og Nango fikk i 2017 en støtte på en million kroner fra Norsk filminstitutt til dette filmprosjektet der hun bruker novellefilmformatet til å belyse overgrepene som mange samiske kvinner har opplevd.

Filmografi 

 2015: Hilbes Biigá (alternativ tittel: O.M.G. – Oh máigon girl) (kortfilm)
2014: Halvt ditt og halvt datt (kortdokumentar)
2012: Før hun kom, etter han dro (novellefilm – 22 min.); regissør, manusforfatter, filmklipper, m.m.
 2012: Juletrollet (novellefilm); regissør, manusforfatter, filmklipper, lyddesigner m.m.
2011: Abstrávttahasat (norsk: De abstrakte) (kortfilm)

Referanser

Eksterne lenker 
 

Norske filmregissører
Norske manusforfattere
Norske filmklippere
Samiske regissører